Bauštela

TVZ Mc2 žiri krenuo je kao natjecanje programera, a već druge godine odlučili smo uključiti i dizajnere. Ove godine podižemo edukaciju na sasvim novu razinu jer proces razvoja mobilne aplikacije seže puno dalje od programiranja i dizajna. Ove godine povezat ćemo stručnu zajednicu, studente i najbolje hrvatske tvrtke kako bi kroz 6 besplatnih, interaktivnih predavanja prošli kompletan proces razvoja mobilnih aplikacija. Oni koji se nikada nisu susreli s razvojem mobilnih aplikacija imat će priliku naučiti od najboljih. Ljudi iz industrije, oni s iskustvom, moći će svoje iskustvo podijeliti s drugima i vidjeti kako njihovi kolege rade onaj dio razvoja aplikacije koji ih zanima.

Kažu da svaki proizvod ima svog kupaca, no što ako još nitko nije pronašao tržište na kojem je taj kupac? Evaluacija ideje i prepoznavanje njezine vrijednosti nije lak posao, i zato na prvo predavanje dovodimo predstojnika zavoda za informacijsko komunikacijski promet na Fakultetu Prometnih Znanosti koji ima više od 20 godina iskustva u mobilnoj tehnologiji. Saznat ćete najbolje prakse i alate koje možete koristiti pri analizi vaše ideje te otkriti kako razlučiti dobru ideju od loše.



I najbolji dizajn neće proći kod korisnika ako ne pazite na iskustvo korištenja mobilne aplikacije. Na drugo predavanje dolazi nam tvrtka Five, koja zadnjih sedam godina stvara najbolje korisničko iskustvo na mobilnim aplikacijama. Njihovi dizajneri pokazat će nam, kroz primjer projekta kako teće razvoj dizajna jedne mobilne aplikacije; Od inicijalnog kontakta s klijentom, preko wireframeova sve do finalnog dizajna.

Bez obzira na to u kojoj tehnologiji razvijate aplikaciju, jedna stvar je sigurna: Ne želite pisati kompleksan i nečitljiv kod. Tvrtka SPAN, koja zadnji 20 godina razvija softver i koja je nedavno objavila da traži 50 novih programera objasnit će vam što je to loš kod i kako ga izbjeći. Vidjet ćete kakav je to “loš programer” i koje sve prakse u programiranju ne treba izbjegavati.

U IT svijetu uvriježeno je mišljenje da voditelji projekta samo gledaju koliko je novaca utrošeno u projekt. Oni rade puno više: komuniciraju s klijentom i prije početka projekta, pomažu u pisanju specifikacije, brinu se da programeri poštuju specifikaciju te održavaju komunikaciju s klijentom i nakon završetka projekta. Tvrtka Infinum, koja iza sebe ima više od 500 uspješno završenih projekata pokazat će nam koji su sve zadaci voditelja projekta te koje sve alate koristite kako bi ih uspješno savladali.

Imate ideju, aplikaciju i znate koje je vaše ciljano tržište, ali kako se probiti na to tržište? Zašto bi korisnici kupili vašu aplikaciju za 1 dolar kad postoji besplatna alternativa? Tvrtka Nanobit, čije su mobilne igre skinute više od 40 milijuna puta, a svaki dan ih koristi više od 5 milijuna ljudi pokazat će vam kako oni rade marketing. Njihove brojke same govore da znaju što rade.

U posljednjem, 6. predavanju, dotaknut ćemo se stvari koja na prvi pogled nije potrebna na svakom projektu, a to je Pitch. Međutim, tvrtka Mobendo, koja ima ogromno iskustvo u ovom području pokazat će da pitch ne mora nužno biti ispred potencijalnih investitora. Ako želite prodati svoju aplikaciju morate naučiti to napraviti u 90 sekundi, a oni će nam pokazati kako se za to najbolje pripremiti.

Raspored predavanja:

Sva predavanja se odvijaju u 18:30 na lokaciji Konavoska 2 - Mala dvorana

Idea and business case, FPZ- 01.02.2016. u Design, Five - 08.02.2016. Development, SPAN - 15.02.2016. Project management, Infinum - 22.02.2016. Marketing, Nanobit - 29.02.2016. Pitch, Mobendo - 07.03.2016.

Pozivamo studente, nezavisne pojedince, ljude iz IT industrije i sve koji su zainteresirani za razvoj mobilnih aplikacija da dođu na besplatna predavanja i nauče nešto novo ili prošire svoje znanje.